Агенцијата за заштита на правото на слободен пристап до информациите од јавен карактер согласно член 109 став 5 од Законот за општата управна постапка (“Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр. 60/20), постапувајќи по Жалбата изјавена од З. Б. од Скопје, поднесена против Кошаркарска Федерација на Република Северна Македонија, по предметот Барање за пристап до информации од јавен карактер, на 25.10.2024 година го донесе следното

**Р Е Ш Е Н И Е**

**1**. Жалбата изјавена од З. Б. од Скопје, поднесена против Кошаркарска Федерација на Република Северна Македонија, заведена во Агенцијата под бр.08-281 на 15.10.2024 година, по предметот Барање за пристап до информации од јавен карактер**, СЕ ОДБИВА како неоснована**.

**О Б Р А З Л О Ж Е Н И Е**

## З. Б. од Скопје,како што е наведено во Жалбата,на 20.09.2024 година поднел Барање за пристап до информации од јавен карактер до Кошаркарска Федерација на Република Северна Македонија, со кое побарал по е-маилда му се достави одговор од следните прашања:

„1.Дали е точна информацијата дека на платен список, со договор за времено вршење на услуги, се лица со дебело криминално досие кои никогаш не се ни појавиле на работа?

2.Дали Перо Антиќ е потписник на нивните договори, со оглед на тоа што Генералниот Секретар В. Г. се оградил од истите во неодамнешна изјава дека тие се другари на Претседателот?!

П.с. Дали се работи за лични дилери на Претседателот, кој со овој гест си ги подмирува своите обврски кон добавувачите на психотропни супстанции?“.

Имателот не одговорил во законски предвидениот рок, по што Барателот поднел Жалба до Агенцијата, заведена во архивата на Агенцијата под бр. 08-281 на 15.10.2024 година.

Агенцијата со електронски допис бр.08-281 од 15.10.2024 година, ја препрати Жалбата до имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на 18.10.2024 година, по електронски пат, до Агенцијата достави Одговор на жалба бр.08-281 од 18.10.2024 година со кој ја извести Агенцијата дека „имателот КФСМ не располага со информации од ваков тип од едноставна причина што информациите кои се побаруваат не се информации создадени од страна на имателот, туку се работи, по кажување на барателот, за приватни и лични односи. Имателот согласно одредбите на цитираниот Закон, нема обврска да создава нова информација за да ги задоволи потребите, прашањата и барањата на Барателот на информации.“

Агенцијата за заштита на правото на слободен пристап до информациите од јавен карактер, согласно, согласно одредбите од Законот за слободен пристап до информации од јавен карактер, ги разгледа Жалбата изјавена од Барателот на информацијата и расположливите списи по предметот и **Жалбата ја одби како неоснована**, поради следното:

Агенцијата за заштита на правото на слободен пристап до информации од јавен карактер утврди дека Барањето на Барателот, поднесено до Кошаркарската федерација на РСМ, не претставува барање за пристап до информации од јавен карактер, туку се прашања од надлежност на Кошаркарската федерација и нејзиното раководство. Исто така, Агенцијата утврди дека во конкретниот случај Барателот на информации не побарал некој изготвен документ од страна на Имателот на информации, туку побарал од Имателот на информации одговори на прашања.

Согласно член 3 став 1 алинеа 2 од Законот за слободен пристап до информации од јавен карактер “ информација од јавен карактер “е информација во која било форма што ја создал или со која располага имателот на информацијата согласно со неговите надлежности.

Согласно Законот за слободен пристап до информации од јавен карактер Имателот на информации не е должен да создава нова информација за да го задоволи Барателот во однос на неговото поднесено Барање на информации за слободен пристап до информации од јавен карактер.

Во конкретниот случај Барателот се обидел да добие одговори од одредени вработени кај Имателот на информации, неосновано повикувајќи се на Законот за слободен пристап до информации од јавен карактер. Агенцијата му укажува на Барателот на информации дека согласно член 3 став 1 алинеја 1 од Законот за слободен пристап до информации од јавен карактер „Иматели на информации се органите на државната власт и други органи и организации утврдени со закон, органите на општините, Градот Скопје и општините во Градот Скопје, установите и јавните служби, јавните претпријатија, правни и физички лица што вршат јавни овластувања, утврдени со закон и дејности од јавен интерес и политичките партии во делот на приходите и расходите“, што не се однесува поединечно и за вработените кај наведените иматели на информации.

Согласно член 26 од Законот за слободен прстап до информации од јавен карактер, „Право на правна заштита во согласност со овој закон има барателот кој поднел барање за пристап до информација согласно членот 12 став (1) од овој закон“.

Факт е дека Имателот на информации не одговорил во законски предвидениот рок и не донел Решение согласно член 20 од Законот за слободен пристап до информации од јавен карактер, односно дека во провостепената постапка имало недостатоци, но дека согласно член 109 став 5 од Законот за општата постапка таквиот недостаток не можел да има влијание за поинакво решавање на работата.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**